રાજ્યના કોમર્શિયલ ટેકસ ડિપાર્ટમેન્ટની મુખ્ય કચેરી આશ્રમરોડ ઉપર આવેલી છે. રોજના એવરેજ પ૦૦થી ૭૦૦ વેટ પ્રેક્ટિશનર સહિત અન્યની સરકારી કામકાજઅર્થે આ ઓફિસમાં અવરજવર રહે છે, પરંતુ તાજેતરમાં ડિપાર્ટમેન્ટે વેટ ન ભર્યો હોય તેવી વીસેક ટ્રકો પકડી પાડી હતી અને આ ટ્રકોને ડિપાર્ટમેન્ટની કચેેરીમાં લાવીને મૂકી દેવામાં આવી છે. જેના કારણે રૂટિન પાર્કિંગ જ કરવું મુશ્કેલ થઇ જાય છે. આવા સંજોગોમાં કોઇ કામકાજ અર્થે આવેલા લોકો માટે કચેરીમાં કયાં પાર્કિંગ કરવું તે માથાનો દુખાવારૂપ થઇ ગયું છે. ડિપાર્ટમેન્ટના અધિકારીઓ કહે છે કે ટેકસ ભરાશે એટલે ટ્રક લઇ જશે. તો બીજી બાજુ પાર્કિંગના મુદ્દે લોકોને જવાબ આપીને થાકી ગયેલા સિકયોરિટી ગાર્ડ કહી રહ્યા છે કે હવે આ ટ્રકો અહીંથી જાય તો સારું. હવે જોવાનું એ રહે છે કે ક્યારે ટ્રકો જાય છે અને પાર્કિંગની મુશ્કેલી હળવી થાય છે.